तालिबान ने चोरी के आरोपी के हाथ काटे  
तालिबान ने पश्चिमोत्तर पाकिस्तान के ओरकजई कबाइली इलाके में स्व नियुक्त शरीया अदालत के आदेश पर चोरी के आरोप में एक व्यक्ति के हाथ काट दिए।
तालिबान ने पश्चिमोत्तर पाकिस्तान के ओरकजई कबाइली इलाके में स्व नियुक्त शरीया अदालत के आदेश पर चोरी के आरोप में एक व्यक्ति के हाथ काट दिए।  तहरीक-ए-तालिबान पाकिस्तान के सदस्यों ने ओरकजई कबाइली एजेंसी के कुरैशन चौक पर सरेआम अब्दुल खलिक नाम के इस व्यक्ति के हाथ कसाइयों द्वारा इस्तेमाल किए जाने वाले चाकू से काट डाले।  'डॉन' अखबार के अनुसार आतंकी समूह ने इस बर्बर घटना को दिखाने के लिए मस्जिद के लाउडस्पीकर से घोषणा की कि लोग इस सजा को देखने के लिए एकत्र हों। अखबार ने कहा कि तालिबान ने इस व्यक्ति को चोरी का दोषी बताया। स्थानीय लोग पीड़ित को अस्पताल ले गए, जो बाद में अपने परिवार सहित इलाके को छोड़कर कहीं और चला गया।  सुरक्षाबलों और राजनीतिक प्रशासन के इन दावों के विपरीत कि औरकजई के 90 फीसदी हिस्से को आतंकियों के चंगुल से मुक्त करा लिया गया है, तालिबान इसके बहुत से हिस्सों में अपनी गतिविधियों को अंजाम देता रहता है। दो दिन पहले तालिबान ने इस आरोप में अपने एक सहयोगी आतंकवादी का सिर कलम कर दिया था कि वह सरकार के लिए जासूसी कर रहा था।